‘Storm’ woed in pyplyne | Netwerk24
‘Storm’ woed in pyplyne
Theewaterskloof-munisipaliteit het Woensdagmiddag ’n SMS uitgestuur om inwoners oor die blokkasie van die stormwaterstelsel in te lig.
Volgens Stiffie Cronje, woordvoerder van TWK, het verlede naweek se swaar reënneerslae skade en blokkasies in talle stormwaterstelsels in meeste dorpe van Theewaterskloof veroorsaak.
“Die blokkasies het talle stormwaterstelsels en paaie beskadig en die reën het ‘minivloede’ in stormwaterstelsels veroorsaak. Sand, huishoudelike materiaal, en -toerusting het in die stormwaterkanale afgespoel en plek-plek opgedam.”
Volgens Cronje het dit die vloei van water verhoed. “Die water het dus uit die kanale oor paaie gespoel en talle strate en padoppervlaktes is erg verweer en beskadig.” Cronje sê die munisipaliteit het voor die aankoms van winter stormwaterstelsels nagegaan en seker gemaak dat dit oop is. “Vullis en huishoudelike materiaal en ander items is egter agterna in die kanale gestort en het tot die verstoppings bygedra.”
Cronje sê dit is bekend dat die munisipaliteit inwoners al meermale versoek het om nie goedere in stormwaterkanale te gooi nie omdat dit, met swaar reën, tot verstoppings lei.
“Die munisipaliteit wys die publiek daarop dat swaar reënneerslae vir die res van die winter verwag word en dat hulle niks in stormwaterstelsels moet sit nie.”
. Die munisipaliteit versoek die publiek om mede-eienaarskap van die situasie te neem en toe te sien dat stormwaterkanale oop bly.